આખરે કાઉન્ટડાઉન પતવા આવ્યું. બની શકે કે ઘણા લોકો વેકેશન પર નીકળી ગયા હશે અને ઘણા જવાનું પ્લાનિંગ કરતા હશે. આપણે બધાં પણ દિવાળી સંબંધિત ઘરસફાઈ અને વિવિધ હોમમેડ સ્નેક્સ તૈયાર કરી ચૂક્યા હોઈશું. આ તહેવારના મૂડમાં કસરત તો બાજુમાં રહી જાય છે અને રસોડાનાં કબાટો મોંમાં પાણી લાવે તેવી વાનગીઓ/ફરસાણથી ઊભરાતાં હોય છે. આપણા બધા માટે આપણા સ્વાસ્થ્યની સંભાળ રાખવી અઘરી બની જાય છે અને મોટે ભાગે હેલ્થકોન્શિયસ લોકો તેમના વજન જાળવવાનું અને તેમના કેલરીના પ્રમાણનું ધ્યાન રાખે છે. સેલિબ્રેશન દરમિયાન આપણામાંથી મોટા ભાગના કેલરીની વાત ભૂલી જાય છે અને શરીરમાં તમામ જુદા જુદા પ્રકારની વાનગીઓ ઠાલવ્યે રાખે છે. પેટમાં કબજિયાત/ એસિડિટી કે ગેસ્ટ્રિક પ્રોબ્લેમ થાય ત્યાં સુધી ખાધે રાખીએ છીએ. હેલ્થ કોન્શિયસ લોકોને પણ લાગે છે કે તેમનું વજન વધી જશે એટલા માટે તેઓ મીઠાઈ ખાવાનું ટાળે છે અથવા તો રિચ અને ફેસ્ટિવ ફૂડ આઇટમ્સનો વિકલ્પ પસંદ કરે છે.